SURSE Klaus Iohannis le-a cerut liberalilor să susțină alegerea primarilor în două tururi de scrutin

Președintele Klaus Iohannis le-a transmis luni liberalilor că ar agrea revenirea la sistemul în două tururi la alegerile locale, explicând că astfel s-ar maximiza șansele de a învinge candidații PSD, au declarat pentru G4Media.ro surse din PNL.

Potrivit acestora, șeful statului a mai spus că nu este de acord cu alegerea președinților de consilii județene într-un singur tur și că aceștia ar trebui să fie aleși de către consilieri, nu direct, așa cum s-a întâmplat în 2016, după ordonanța de urgență dată de PSD.

Iohannis le-a mai transmis liberalilor că prin revenirea la alegerea în două tururi a primarilor există șanse mai mari să fie câștigate și alte primării decât cele conduse în prezent de liberali, precizând că este evident ”că sunt primari cărora nu le convine”.

”Asta e”, a spus președintele. ”Avem interes nu doar pe primăriile în mandat, ci și pentru celelalte”, a conchis el.

Context

Chiar dacă public promite revenirea la alegerile în două tururi, după intrarea la guvernare PNL nu mai este chiar atât de interesat de modificarea legislației dat fiind că partidele mari aflate la putere beneficiază de alegerile într-un singur tur.

Prevederea potrivit căreia primarii se aleg prin scrutin uninominal, într-un singur tur, a fost introdusă, în premieră după 1989, la alegerile locale din 2012. Modificarea legislativă a fost inițiată de PDL, partid controlat la vremea respectivă de Traian Băsescu și dispărut de pe scena politică după fuziunea prin absorbție cu PNL în 2014.

Ulterior, s-a încercat de două ori revenirea la alegerea primarilor în două tururi de scrutin, dar PSD, care între timp și-a dat seama că este avantajat de sistemul impus de PDL, s-a opus și a reușit să blocheze modificarea legii.

Liberalii i-au cerut inclusiv premierului tehnocrat, Dacian Cioloș, o ordonanță de urgență pentru două tururi la primari, dar acesta, la presiunile PSD și UNPR nu a avut curajul să își asume decizia.

După alegerile din 2016, nu mai puțin de patru inițiative pentru revenirea la alegerea primarilor în două tururi au fost depuse la Parlament de către PNL, USR, PMP și ALDE. Unele au fost adoptate, altele respinse de Senat, prima Cameră sesizată, și se află acum pe masa deputaților, cei care au ultimul cuvânt de spus în această privință.

Foto: Inquam Photos / Octav Ganea